Asokodit vaihtaa öljylämmityksen maalämpöön

**Asumisoikeusasuntoja omistava Asokodit on vaihtamassa kaikkien öljylämmitystalojensa lämmitysmuodon maalämpöön. Ensimmäiset kokeiluvaihdot tehtiin jo vuonna 2009, tänä vuonna toteutetaan 15 kohteen vaihto ja loput vuoteen 2015 mennessä.**

Muutoksen taustalla on öljyn hinnan voimakas nousu viime vuosina. Lämmityskulujen kasvu on näkynyt asukkaille vastikkeiden kohoamisena.

- Päätimme vuonna 2009 kokeilla maalämpöä ja arvioida kokeilukohteiden avulla vaihtamisen edullisuutta. Laskimme tuolloin, että vaihto maksaa itsensä takaisin noin kymmenessä vuodessa mikäli öljyn ja sähkön hintaero pysyy suunnilleen samana tulevaisuudessa. Todellisuudessa takaisinmaksuaika on lyhentynyt, koska öljyn hinta on noussut niin voimakkaasti, kertoo **kiinteistöpäällikkö Henrik Hämäläinen**.

Hämäläinen korostaa, että maalämpöön siirtymisessä on huomioitu myös lämmitysmuodon positiivinen vaikutus ilmastonmuutokseen. Vuoteen 2015 mennessä Asokotien kaikki 43 öljylämmityskohdetta on vaihdettu maalämpöön. Tänä vuonna vaihtoja tehdään Espoossa, Helsingissä, Klaukkalassa, Lohjalla, Vantaalla ja Tuusulassa.

Teknisesti vaihto on melko yksinkertainen operaatio. Maahan porataan reikiä, joihin asennetaan lämmönkeruuputket. Öljykattila ja öljysäiliö poistetaan ja niiden tilalle asennetaan lämpöpumput.

- Poraaminen on äänekästä työtä, joka aiheuttaa jonkin verran meluhaittaa. Poraaminen kestää noin kuusi työpäivää. Lisäksi käyttövesi, sähkö ja lämmitys katkeavat joksikin ajaksi koko talosta uuden sähkökeskuksen asennuksen yhteydessä, kertoo Hämäläinen toimenpiteen vaikutuksista asumiseen.

Lisätietoja:

Kiinteistöpäällikkö Henrik Hämäläinen, Asokodit, puh. 020 161 2270, henrik.hamalainen@asokodit.fi

*Asokodit omistaa lähes 14 000 asumisoikeusasuntoa 32 paikkakunnalla ympäri Suomea. Asokodit on voitonjakorajoitteinen, yleishyödyllinen yhtiö, jonka omistavat puoliksi SATO Oyj ja VVO-yhtymä Oyj.*